ΓΡΑΠΤΗ ΕΡΩΤΗΣΗ E-1557/96 υποβολή: Josu Imaz San Miguel (PPE) προς την Επιτροπή (17 Ιουνίου 1996)

Θέμα: Φυτοϋγειονομικοί έλεγχοι στις εισαγωγές

Λαμβάνοντας υπόψη ότι είναι ανάγκη να καθιερωθούν πραγματικοί έλεγχοι στις εισαγωγές ορισμένων αγροτικών προϊόντων, λόγω της ελευθέρωσης της παγκόσμιας αγοράς (ΓΣΔΕ, προτιμησιακές συμφωνίες,...),

λαμβάνοντας υπόψη τη μεγάλη σημασία και τις επιπτώσεις των ασθενειών και επιδημιών που, προερχόμενες από άλλες χώρες, πλήττουν συγκεκριμένα προϊόντα της τυπικής κοινοτικής παραγωγής, όπως είναι, π.χ., οι ασθένειες των εσπεριδοειδών της λεκάνης της Μεσογείου που οφείλονται σε διάφορα έντομα, πιστεύει η Επιτροπή ότι είναι σκόπιμο να αυξηθούν οι φυτοϋγειονομικοί έλεγχοι για τα προϊόντα που εισάγονται στην Ευρωπαϊκή Ένωση;

πιστεύει η Επιτροπή ότι θα ήταν δυνατόν και σκόπιμο να αποσταλούν τεχνικοί και εμπειρογνώμονες της Ευρωπαϊκής Ένωσης στις χώρες από τις οποίες εισάγουμε συγκεκριμένα αγροτικά προϊόντα με υψηλό κίνδυνο μεταδοτικών ασθενειών;

έχει προβλέψει η Επιτροπή κάποια μέτρα σε σχέση με τις διάφορες ασθένειες που πλήττουν τα εσπεριδοειδή της λεκάνης της Μεσογείου;

Απάντηση του κ. Fischler εξ ονόματος της Επιτροπής (5 Ιουλίου 1996)

Η Επιτροπή γνωρίζει τους φυτοϋγειονομικούς κινδύνους τους οποίους εγκυμονεί η εισαγωγή εσπεριδοειδών από τρίτες χώρες στην Κοινότητα.

Τα προστατευτικά μέτρα κατά της εισαγωγής στην Κοινότητα επιβλαβών οργανισμών για τα φυτά ή τα φυτικά προϊόντα και κατά της διάδοσής τους εντός της Κοινότητας, περιλαμβάνονται στην οδηγία 77/93/ΕΟΚ ((ΕΕ αριθ. L 26 της 31.01.1977 )) του Συμβουλίου, όπως τροποποιήθηκε. Πράγματι, στο παράρτημα ΙΙΙ της εν λόγω οδηγίας περιλαμβάνονται τα φυτά και τα φυτικά προϊόντα των οποίων η εισαγωγή πρέπει να απαγορεύεται σε όλα τα κράτη μέλη. Τα εσπεριδοειδή αποτελούν τμήμα των εν λόγω φυτών.

Στο παράρτημα IV της οδηγίας αυτής περιγράφονται οι ιδιαίτερες απαιτήσεις τις οποίες πρέπει να επιβάλλουν όλα τα κράτη μέλη σχετικά με την εισαγωγή και την κυκλοφορία φυτών και φυτικών προϊόντων στο έδαφός τους, ιδίως εφόσον προέρχονται από τρίτες χώρες. Οι καρποί εσπεριδοειδών αποτελούν το αντικείμενο μιας σειράς από ειδικές απαιτήσεις, μεταξύ των οποίων είναι και οι απαιτήσεις που αφορούν το βακτηριοειδές καρκίνωμα των εσπεριδοειδών (όλα τα παθογόνα για τα εσπεριδοειδή στελέχη του είδους xanthmonas campestris). Κατά την εισαγωγή καρπών των εσπεριδοειδών, τα κράτη μέλη είναι υποχρεωμένα να επιβεβαιώνουν, με φυτοϋγειονομικό έλεγχο, ότι έχουν τηρηθεί οι εν λόγω απαιτήσεις.

Η Επιτροπή έχει επίσης επίγνωση της ανάγκης ενίσχυσης των απαιτήσεων για την εισαγωγή καρπών των εσπεριδοειδών στην Κοινότητα, ιδίως σε σχέση με το βακτηριοειδές καρκίνωμα των εσπεριδοειδών, έτσι ώστε να ληφθούν υπόψη τα νέα επιστημονικά δεδομένα. Επί του παρόντος, η Επιτροπή προβαίνει στην επανεξέταση των εν λόγω απαιτήσεων.

Η Επιτροπή δύναται να προσφύγει σε εμπειρογνώμονες που θα προσλάβει η ίδια ή θα απασχολήσουν τα κράτη μέλη και θα τεθούν στη διάθεσή της προσωρινά ή σε βάση ad hoc. Οι εμπειρογνώμονες αυτοί θα ενταχθούν στην υπηρεσία επιθεωρήσεων και κτηνιατρικών και φυτοϋγειονομικών ελέγχων. Ένα από τα καθήκοντα των εν λόγω εμπειρογνωμόνων θα είναι η πραγματοποίηση κάθε αποστολής που θα τους ανέθετε το Συμβούλιο, με πρόταση της Επιτροπής, συμπεριλαμβανομένων των αποστολών σε τρίτες χώρες έτσι ώστε να εξετάσουν επιτόπου την φυτοϋγειονομική κατάσταση των φυτών και των φυτικών προϊόντων τα οποία παράγονται στις χώρες αυτές και τα οποία εξάγονται ή θα μπορούσαν να εξαχθούν στην Κοινότητα.